**ИЗВЈЕШТАЈ**

**СЕМИНАР „Извршни поступак – актуелна питања“**

**10 - 11. март 2022. године**

На основу Програма стручног усавршавања и почетне обуке за 2022. годину, Центар за едукацију судија и јавних тужилаца у Републици Српској је, уз финансијску подршку AIRE Центра из Лондона, и на приједлог Високог судског и тужилачког савјета Босне и Херцеговине (ВСТС БиХ) организовао семинар на тему „Извршни поступак – актуелна питања“.

Семинар је одржан 10. и 11. марта 2022. године у просторијама ЦЕСТ-а у РС, а учесници су имали могућност да активност испрате и путем Cisco Webex комуникацијске платформе (комбиновано). Првог дана, едукатори су били Богдан Гајић, судија Вишег привредног суда у Бањалуци, Весна Мишић, судија Окружног суда у Бањалуци, а дргугог дана, проф. др Ранка Рачић, редовна професорица Правног факултета Универзитета у Источном Сарајеву.

Судија Гајић је упознао учеснике семинара са поступком одређивања извршења на некретнинама које нису уписане у катастру као власништво извршеника. Анализиране су неке занимљиве одлуке домаћих судова на ову тему. Направљен је и осврт на ситуацију када се извршење предложи на нелегално изграђеним објектима. Закључено је да и ово може бити предмет извршења према правилима ЗИП РС. Кроз активну дискусију међу учесницима, разматрано је и питање примјене одредбе чл. 50 ст. 8. ЗИП РС. Анализирајући актуелну судску праксу, разматрана је ситуација када изјављивање приговора против рјешења о извршењу на основу вјеродостојне исправе а чије усвајање доведе до укидања другог дијела рјешења о извршењу, успоставља једну нову ситуацију у којој тражилац извршења може поново покренути извршни поступак на основу првог дијела тог рјешења о извршењу, а који постаје извршна исправа.

Током свог излагања, судија Мишић се осврнула на најновију судску праксу Уставног суда Босне и Херцеговине поводом појединих института извршног поступка. Тако је било ријечи о начелу пропорционалности у извршном поступку, о појединим извршним радњама код извршења на некретнинама, на покретним стварима, на банковном рачуну, те о цесији тражилаца извршења у току извршног поступка, и ограничењима које поставља члан 28. Закона о унутрашњем платном промету Републике Српске.

Другог дана семинара, проф. Рачић је у уводним разматрањима, изложила нека општа питања о мјеници, њеној природи и врстама у привредноправним односима, са посебним освртом на тзв. бјанко мјеницу. Потом је анализирано у којим ситуацијама се мјеница може сматрати вјеродостојном исправом у извршном поступку пред судом, односно, у којим ситуацијама се сматра да су протест мјенице и повратни рачун неопходни за заснивање потраживања тражиоца извршења, а како то прописује одредба чл. 29 ст. 2. Закона о извршном поступку Републике Српске. Са становишта закључка овог дијела семинара, као аргумената, изнесена је критика судске праксе, како у Републици Српској, гдје је заузет став да, када је мјеница снабдјевена клаузулом „без протеста“, исти није неопходан да би мјеница била сматрана вјеродостојном исправом, тако и критика судске праксе у Федерацији Босне и Херцеговине, гдје је протест мјенице неопходан и када је она снабдјевена овом клаузулом. Примијећено је да је пракса Уставног суда Босне и Херцеговине такође неуједначена по овом питању.У закључним разматрањима семинара, дискутовано је о карактеристикама поступка у спору поводом приговора изјављеног против рјешења о извршењу на основу мјенице као вјеродостојне исправе, те је изложена актуелна судска пракса у Босни и Херцеговини у вези са есконтом мјенице, односно у ситуацији откупљивања мјеничног потраживања прије његове доспјелости.

Семинар су, првог дана пратила 74 учесника, а другог дана 61 учесник, непосредно у просторијама ЦЕСТ-а у РС и путем Cisco Webex платформ. Оба дана, учесници су били из реда носилаца правосудних функција из РС и један секретар суда.

У Бањалуци, 14.03.2022. године Подносилац извјештаја:

Јелена Мајсторовић

Начелник Сектора за почетну обуку